[Foto’s en video] Brandtragedie by gewilde vakansieoordDie houthuis wat gebrand het. Foto: Verskaf Twee mense van Gauteng is Sondagoggend dood nadat die houthuis waarin hulle oornag het by ŉ gewilde vakansieoord in Mpumalanga tot op die grond afgebrand het. Ziska Haak, verhoudingsbestuurder van die Forever Resorts-groep, het Maandag by navraag aan Maroela Media bevestig dat ŉ brand in ŉ houthuisie by hul Loskopdam-oord ontstaan het. “Die oorledenes se identiteit kan nie in die stadium bekend gemaak word nie. Hulle is van Gauteng afkomstig, en het die oord vir die naweek besoek,” het Haak gesê. Sy het gesê die polisie het reeds ŉ ondersoek na die oorsaak van die brand van stapel gestuur, maar dat dit nog nie bepaal kon word nie. Geen ander houthuise is deur die brand geraak nie. Die groep kon nie meer inligting oor die voorval bekendmaak nie. “Ons staan die polisie by in hul ondersoek en sal terugvoer gee sodra die forensiese eenheid sy ondersoek voltooi het,” het sy gesê. ŉ Ooggetuie het Maandag aan Maroela Media gesê die brand moes tussen 04:30 en 05:00 ontstaan het. “Ons het ook vir die naweek in die houthuise oorgebly en het die oggend ŉ groot geraas gehoor. Dit het geklink asof iemand klappers skiet,” het die man, wat verkies om anoniem te bly, gesê. Hy het gesê die huis is in sowat ’n uur in puin gelê. Die gewilde jaarlikse Loskop Kurper Bonanza is die naweek by die oord gehou. Sover vasgestel kan word, is die oorledenes nié deel van die groep mense wat die geleentheid bygewoon het nie. Maroela Media het navraag by die polisie gedoen en wag nog vir terugvoer. [wpvideo AnbLL3vN]